ኮርፖሬሽኑ የአዲስ አበባ ጅቡቲ የምድር ባቡር መደበኛ ሙከራውን እንደሚጀምር አስታወቀ
ከ3 ነጥብ 4 ቢሊየን የአሜሪካ ዶላር በላይ ወጪ የተደረገበት የአዲስ አበባ ጅቡቲ የምድር ባቡር ፕሮጀክት መደበኛ ሙከራውን በይፋ እንደሚጀምር የኢትዮጵያ ምድር ባቡር ኮርፖሬሽን አስታወቀ፡፡የኮርፖሬሽኑ የኮሙዩኒኬሽን አገልግሎት ሃላፊ አቶ ደረጃ ተፈራ እንዳስታወቁት፤ 758 ኪሎ ሜትር የሚሸፍነው የባቡር ፕሮጀክቱ ነገ ሙከራ የሚያደርገው ፕሮጀክቱን በባለቤትነት የሚያስተዳድሩት ኢትዮጵያና ጅቡቲ የጋራ ኩባንያ በማቋቋም የቦርድ አመራሮችን በመሰየማቸው ነው።የቻይናዎቹ ሲሲሲና ሲ አር ሲ ኩባንያዎች አጠቃላይ የባቡር መስመሩን በመሞከር የትራንስፖርት አገልግሎቱን ለስድስት ዓመታት ለማስተዳደር የተመረጡ ሲሆን፥ የሁለቱን ሀገራት ዜጎች የማሰልጠንና የማብቃት ስራ ያከናወናሉ ብለዋል ።ይህ ከኢትዮጵያ ሰበታ ተነስቶ ጅቡቲ ነጋር ባቡር ጣቢያ የሚደርሰው ከአዲስ አበባ ድሬዳዋ እና ከድሬዳዋ ጅቡቲ በሁለት አቅጣጫዎች በ15 የሰዎችና በ15 የእቃ ማጓጓዣ ፉርጎዎች መሆኑን አመልክተዋል ።በሙከራው የባቡር መስመሩ አስተማማኝና ደህንነቱ የተጠበቀ እንዲሆን፤በህዝብ ትራንስፖርት የሚደረገው ሙከራ በሰዓት ከ120 ኪሎ ሜትር ፍጥነት ወደ 60 ኪሎ ሜትር ዝቅ በማድረግ እንደሚሆን አስረድተዋል ።አቶ ደረጀ በመደበኛው ሙከራ በሶስተኛ ወገን ማረጋገጫ እስከሚያገኝ ድረስ፤ ባቡሩን ጨምሮ አገልግሎቱን መስጠት የሚያስችሉ መሳሪያዎች በመደበኛው ሙከራ እንዲረጋገጡ ይደረጋል ብለዋል።በሙከራው ሂደት የባቡሩ ፍጥነት እየተሻሻለና እያደገ እንደሚሄድ የጠቀሱት አቶ ደረጃ፤ በዝቅተኛው ፍጥነት መደበኛ እየሞከሩ በሂደት ማሳደግ በዓለም አቀፍ ደረጃ የሚተገበር አሰራር እንደሆነም ነው ያነሱት።በተመሳሳይም የኢትዮጵያ የሎጂስቲክ አገልግሎት ችግርን እንደሚፈታ የሚጠበቀው የኢትዮ ጅቡቲ የባቡር መስመር በ30 ፉርጎዎች 30 ሺህ ቶን የመጫን አቅም ቢኖረውም፤ 15 ፉርጎዎች እያንዳንዳቸው 70 ቶን እንዲጭኑ በማድረግ ነው ሙከራውን የሚያደርጉት ሲሉ አስረድተዋል ።ከጅቡቲ ድሬዳዋ የሚደርሱትን ከ1 ሺህ 50 ቶን በላይ ሽቀጦች ከሰበታ የሚነሳው ባቡር በመቀበልም ሞጆ ደረቅ ወደብ በማምጣት እንደሚያራግፍ ጠ     ቁመዋል ።በዚህም ባቡሩ በገንዘብና በጊዜ ወጪን በመቀነስ በሙከራው ወቅት በሃገሪቱ የሎጅስቲክ ስርዓት ውስጥ አዲስ ምዕራፍ ይከፍታል ተብሏል።እቃ ከወደብ ወደ ሃገር ውስጥ የሚያስገቡ ባለሃብቶች አሁን በስራ ላይ ባለው የታሪፍ መጠን ወደ ስራ እንዲያስገቡ በማድረግ ቀጣይ አዲስ ታሪፍ እንደሚወጣለት አመልክተዋል ።በኤሌክትሪክ ኃይል የሚሰራው ፕሮጀክቱ የባቡር መስመሩ በሚያልፍባቸው አካባቢዎች ያሉ ነዋሪዎች ጥንቃቄ ማድረግ እንደሚገባቸው ነው አቶ ደረጀ ያስገነዘቡት።በአገልግሎቱ ሂደትም ጥንቃቄዎች የሚያስፈልጋቸው ጉዳዮች ላይ ለህብረተሰቡ ትምህርት እየተሰጠም ይሄዳል ብለዋል።የመደበኛው ሙከራው ሙሉ ለሙሉ ተጠናቆ መደበኛ የህዝብ ትራንስፖትና የእቃ ማጓጓዝ ስራው በሙከራው ግኝት ላይ እንደሚመሰረት ጠቁመዋል።እንደ አቶ ደረጀ ገለጻ፤ የአዲስ አበባ ጅቡቲ የምድር ባቡር አገልግሎት  ሙሉ ለሙሉ ለማስጀመር ወሳኝ የሆኑ  ወደ ደረቅ ወደቦችና ወደ ነዳጅ ዲፖዎች የሚያደርሱ የመስመር ግንባታዎች እየተከናወኑ መሆናቸውን አስታውቀዋል  (ኤፍ.ቢ.ሲ) ።